આચાર્ય ભગવંત અનંતા તીર્થંકરોના કલ્યાણકોથી પુનિત થયેલ શ્રી ગિરનારની ભોમકાને ભેટવાના મનોરથ સાથે રૈવતગિરિના માર્ગે પ્રયાણ આદરે છે. યશ નામના સુશ્રાવકના સોઢ નામના સુપુત્રને પણ સાથે જ રાખે છે. નાના નાના ગામડાંઓની ભૂમિઓને પોતાની ચરણરજ વડે પવિત્ર કરતાં કરતાં ઉગ્રવિહારના આલંબને તેઓશ્રી ખૂબ ટૂંકા સમયમાં રૈવતાચલની શીતળ છાયામાં પહોંચી ગયા. ગિરિ આરોહણ કરી નેમિપ્રભુના દર્શન દ્વારા નયનોને પાવન કર્યા. શ્રી નેમિનાથ પરમાત્માનું ધ્યાન ધરીને ધર્મધ્યાનરૂપી અગ્નિની જ્વાળા થકી ભવભ્રમણરૂપી વીશવેલડીને ભસ્મીભૂત કરવાનો પ્રબળ પુરુષાર્થ આદર્યો અને ક્ષુધા, તૃષા, નિદ્રાદિથી અલિપ્ત બની પરમ સમાધિના શિખરોને સર કરતાં કરતાં પચ્ચીશ દિવસના અનશનના અંતે વિક્રમ સંવત ૧૦૯૬ ના જેઠ માસની સુદ નવમીના મંગળવારે કૃતિકા નક્ષત્રમાં મહાશાસનપ્રભાવક એવા વાદિવેતાલ શ્રી શાન્તિસૂરિ મહારાજ સાહેબે ગિરનારમંડણ શ્રી નેમિપ્રભુના પરમ સાન્નિધ્યમાં પરમપદ તરફ પ્રયાણ કર્યું હતું.